# 

# ΟΡΙΣΜΟΣ 7ΜΕΛΟΥΣ ΕΞΕΤΑΣΤΙΚΗΣ ΕΠΙΤΡΟΠΗΣ ΚΑΙ ΔΗΜΟΣΙΑ ΥΠΟΣΤΗΡΙΞΗ ΤΗΣ ΔΙΔΑΚΤΟΡΙΚΗΣ ΔΙΑΤΡΙΒΗΣ

**11.1.** Πριν τη δημόσια παρουσίαση της Διδακτορικής *δ*ιατριβής και τον ορισμό 7μελούς εξεταστικής Επιτροπής, απαιτείται:

1. Η επιτυχής εξέταση σε όλα τα μαθήματα που είχαν οριστεί (εάν είχαν οριστεί) για τον/την υποψήφιο/α διδάκτορα/σα.
2. Η αναγνώριση ισοτιμίας από το ΔΟΑΤΑΠ ή άλλη δημόσια αρχή για τίτλους σπουδών που αποκτήθηκαν στην αλλοδαπή.
3. Το πιστοποιητικό επάρκειας στην Ελληνική γλώσσα για τους αλλοδαπούς υποψηφίους/ες.
4. Η δημοσίευση ή αποδοχή για δημοσίευση μιας (1) τουλάχιστον εργασίας σε έγκυρο διεθνές επιστημονικό περιοδικό με συντελεστή απήχησης (impact factor).

**11.2.** Με δεδομένο ότι ισχύουν όλα τα αναφερόμενα στο προηγούμενο άρθρο και μετά από έλεγχο επιβεβαίωσης, ο Τομέας προτείνει δια της ΣΕ-ΠΜΣ στη ΓΣΕΣ τη συγκρότηση της 7μελούς Εξεταστικής Επιτροπής **(**[**ΕΝΤΥΠΟ\_ΔΙΔ\_ 6**](file:///C:\Users\greg\AppData\Local\Temp\ΔΙΑΔΑΚΤΟΡΙΚΟΥ_ΕΝΤΥΠΑ_2016\ΔΙΔ_6_ΟΡΙΣΜΟΣ_7ΜΕΛΟΥΣ_ΒΒ.docx)**)** σύμφωνα με τους εξής κανόνες:

1. Στην 7μελή Εξεταστική Επιτροπή μετέχουν τα μέλη της 3μελούς Συμβουλευτικής Επιτροπής.
2. Τέσσερα (4) τουλάχιστον μέλη της 7μελούς Εξεταστικής Επιτροπής πρέπει να είναι μέλη ΔΕΠ.
3. Από τα επτά (7) μέλη τουλάχιστον δύο (2) πρέπει να ανήκουν στο Τμήμα και τουλάχιστον δύο (2) να υπηρετούν σε άλλο Τμήμα του ιδίου ή άλλου Πανεπιστημιακού Ιδρύματος.
4. Τα υπόλοιπα μέλη της Επιτροπής μπορεί να είναι μέλη ΔΕΠ ΑΕΙ της ημεδαπής ή ομοταγών Ιδρυμάτων της αλλοδαπής, αποχωρήσαντες λόγω ορίου ηλικίας καθηγητές, ερευνητές των βαθμίδων Α’, Β’ ή Γ’ αναγνωρισμένου ερευνητικού κέντρου του εσωτερικού ή εξωτερικού, οι οποίοι είναι κάτοχοι διδακτορικού διπλώματος.

**11.3.** Μετά τον ορισμό της 7μελούς από τη ΓΣΕΣ, θα πρέπει:

1. Να οριστεί με ευθύνη του/της Διευθυντού/τριας του Τομέα ημερομηνία/ώρα/χώρος της υποστήριξης της διατριβής και να δημοσιοποιηθεί η αντίστοιχη πρόσκληση **(**[**ΕΝΤΥΠΟ\_ΔΙΔ\_7**](file:///C:\Users\greg\AppData\Local\Temp\ΔΙΑΔΑΚΤΟΡΙΚΟΥ_ΕΝΤΥΠΑ_2016\ΔΙΔ_7_ΠΡΟΣΚΛΗΣΗ_ΒΒ.docx)**).** Σε κάθε περίπτωση ΔΕΝ επιτρέπεται να μεσολαβεί διάστημα μικρότερο των 15ημερών μεταξύτης ημερομηνίας δημοσιοποίησης της πρόσκλησης και της ημερομηνίας υποστήριξης της διατριβής.
2. Η υποστήριξη της διατριβής θα πρέπει να πραγματοποιηθεί το αργότερο εντός έξι (6) μηνών από την ημερομηνία ορισμού της 7μελούς από τη ΓΣΕΣ.
3. Ο/Η υποψήφιος πρέπει να παραδώσει τη διατριβή του/της σε έντυπη ΚΑΙ σε ηλεκτρονική μορφή στην 7μελή Εξεταστική Επιτροπή τουλάχιστον 15 εργάσιμες ημέρες πριν από την ορισθείσα ημερομηνία παρουσίασης της διατριβής.

**11.4.** Ο/H υποψήφιος/α αναπτύσσει δημοσίως για 30-40 min περίπου τη διατριβή του ενώπιον της 7μελούς Εξεταστικής Επιτροπής και απαντά στις ερωτήσεις και στις παρατηρήσεις των μελών της. Με σύμφωνη γνώμη της Εξεταστικής Επιτροπής είναι δυνατό να υποβληθούν διευκρινιστικές ερωτήσεις και από το ακροατήριο. Η συνολική διαδικασία στην οποία προεδρεύει ο Διευθυντής του Τομέα ή σε περίπτωση απουσίας του ο/η Πρόεδρος της ΕΜΕ, δεν επιτρέπεται να υπερβαίνει τις τρεις (3) ώρες. Στην περίπτωση που ο/η Διευθυντής/τρια του Τομέα είναι ο/η επιβλέπων/ουσα ή μέλος της 7μελούς στη διαδικασία προεδρεύει ο/η Πρόεδρος ή ο/η αναπληρωτής/τρια Πρόεδρος του Τμήματος.

**11.5.** Μετά την ολοκλήρωση της διαδικασίας παρουσίασης της διατριβής και της εξέτασης του/της υποψηφίου/ας συσκέπτεται μόνη η Εξεταστική Επιτροπή προεδρεύοντος του/της επιβλέποντος/ουσας κεκλισμένων των θυρών με σκοπό την αξιολόγηση και τη διατύπωση της κρίσης της ως προς το πρωτότυπο του περιεχομένου της διατριβής, την ουσιαστική συμβολή της στην πρόοδο της επιστήμης, καθώς επίσης ως προς την ποιότητα του κειμένου της διατριβής και την απόδοση του/της υποψηφίου/ας κατά την υποστήριξη της διατριβής (ικανότητα παρουσίασης της διατριβής, ορθότητα/πληρότητα των απαντήσεων του εξεταζόμενου στις ερωτήσεις των μελών της εξεταστικής, κ.ά. ποιοτικά χαρακτηριστικά). Στη σύσκεψη διαβάζεται η εισηγητική έκθεση του/της επιβλέποντος/ουσας, η οποία:

* 1. κατά την κρίση του/της επιβλέποντος/ουσας μπορεί να κοινοποιηθεί στα υπόλοιπα μέλη της Εξεταστικής Επιτροπής και πριν από την ημέρα παρουσίασης της διατριβής, και
  2. μπορεί να τροποποιηθεί κατά τη διάρκεια της σύσκεψης της Εξεταστικής Επιτροπής.

Στην εισηγητική έκθεση τεκμηριώνεται η πρόταση για αποδοχή/έγκριση ή όχι της διατριβής και προτείνει στην περίπτωση έγκρισης τη βαθμολόγησή της στην κλίμακα «Άριστα», «Λίαν Καλώς», «Καλώς» ([**ΕΝΤΥΠΟ\_ΔΙΔ\_8**](file:///C:\Users\greg\AppData\Local\Temp\ΔΙΑΔΑΚΤΟΡΙΚΟΥ_ΕΝΤΥΠΑ_2016\ΔΙΔ_8_ΕΙΣΗΓΗΤΙΚΗ_ΑΞΙΟΛΟΓΗΣΗ.docx)). Μετά την ανάγνωση της εισηγητικής έκθεσης ακολουθεί συζήτηση και ψηφοφορία. Στην περίπτωση διαφωνίας μέλους ή μελών της 7μελούς με την εισηγητική έκθεση ως προς την αποδοχή ή και ως προς τη βαθμολόγηση, αυτή καταγράφεται εντύπως και επισυνάπτεται στην εισηγητική έκθεση **(**[**ΕΝΤΥΠΟ\_ΔΙΔ\_9**](file:///C:\Users\greg\AppData\Local\Temp\ΔΙΑΔΑΚΤΟΡΙΚΟΥ_ΕΝΤΥΠΑ_2016\ΔΙΔ_9_ΔΙΚΑΙΟΛΟΓΗΣΗ_ΨΗΦΟΥ.docx)**).**

**11.6.** Για την έγκριση της διατριβής απαιτείται η σύμφωνη γνώμη τουλάχιστον πέντε (5) μελών της 7μελούς Εξεταστικής Επιτροπής. Σε περίπτωση ισοψηφίας, η ψηφοφορία επαναλαμβάνεται. Σε κάθε περίπτωση, αν υπάρξει ισοψηφία, υπερισχύει η ψήφος του Προέδρου της Εξεταστικής Επιτροπής.

**11.7.** Η έγκριση της διατριβής βεβαιώνεται με το Πρακτικό της 7μελούς Εξεταστικής Επιτροπής, το οποίο υπογράφεται από όλα τα παρόντα κατά την παρουσίαση της διατριβής μέλη της 7μελούς και διαβιβάζεται, μαζί με την εισηγητική έκθεση, δια του Τομέα στη ΓΣΕΣ **(**[**ΕΝΤΥΠΟ\_ΔΙΔ\_10**](file:///C:\Users\greg\AppData\Local\Temp\ΔΙΑΔΑΚΤΟΡΙΚΟΥ_ΕΝΤΥΠΑ_2016\ΔΙΔ_10_ΠΡΑΚΤΙΚΟ_7ΜΕΛΟΥΣ.docx)**).** Στην περίπτωση κατά την οποία το Πρακτικό φέρει υπογραφές τεσσάρων (4) μελών της 7μελούς Επιτροπής, το πέμπτο δε μέλος έχει υπογράψει την Εισηγητική Έκθεση, ο τίτλος θεωρείται ότι έχει χορηγηθεί εγκύρως.

**11.8.** Εάν η διατριβή έχει εγκριθεί αλλά με την προϋπόθεση ότι είναι αναγκαίες αλλαγές που αφορούν στη γλώσσα, στην αποδεκτή επιστημονική ορολογία και μετάφραση ξενόγλωσσων λέξεων ή και στη διατύπωση των επιστημονικών συμπερασμάτων, τότε η κατάθεση του πρακτικού της 7μελούς Εξεταστικής στη Γραμματεία του ΠΜΣ συνοδεύεται και από βεβαίωση της Εξεταστικής Επιτροπής ή κατ’ ελάχιστο 3μελούς επιτροπής από μέλη της 7μελούς που διορίζει η 7μελής Επιτροπήγια ναεποπτεύσουν το έργο των αλλαγών ότι έχουν ενσωματωθεί στο κείμενο της διατριβής όλες οι αλλαγές που προτάθηκαν από τα μέλη της 7μελούς και έχει αποδεχτεί ο/η υποψήφιος/α ([**ΕΝΤΥΠΟ\_ΔΙΔ\_11**](file:///C:\Users\greg\AppData\Local\Temp\ΔΙΑΔΑΚΤΟΡΙΚΟΥ_ΕΝΤΥΠΑ_2016\ΔΙΔ_11_ΒΕΒΑΙΩΣΗ.docx)).

**11.9.** Μετά την επιτυχή ολοκλήρωση των σπουδών του/της ο/η διδάκτωρ/σα καταθέτει ένα διορθωμένο αντίτυπο της Διδακτορικής Διατριβής στην βιβλιοθήκη της Σχολής και τα απαιτούμενα αντίτυπα στην Κεντρική Βιβλιοθήκη του Πανεπιστημίου και στο Εθνικό Κέντρο Τεκμηρίωσης. Ο/Η επιβλέπων/ουσα προσυπογράφει το έγγραφο κατάθεσης των αντιγράφων της Διδακτορικής Διατριβής.